Verešová, Anna, poslankyňa NR SR (2019-04-02):
Ďakujem. Kolegovia, kolegyne, určite si pamätáte niekoľkokrát mňa a mojich kolegov z hnutia OĽANO a kolegyne z hnutia OĽANO tu stáť práve pri návrhoch zákona o hazardných hrách. Bojovali sme, koľko sme vládali a občania vonku podporovali rôznymi výzvami a petíciami toto naše úsilie. Schválil sa však zákon, ktorý absolútne, okrem všeličoho iného, čo sa nám nepáči, ale tiež nedáva samosprávam dostatočnú flexibilitu pri ochrane záujmov svojich obyvateľov pri regulácii hazardu. Teda dnes predkladáme návrh zákona, ktorý umožní obciam prijať také všeobecne záväzné nariadenie, ktorým zakážu hazardné hry na svojom území, a to aj bez predchádzajúcej povinnosti občanov obce predložiť petíciu. V januári viacerí primátori miest a obcí, aj komunálni poslanci žiadali vo svojej výzve, aby vláda neprijala navrhovaný, teda už teraz nový zákon o hazardných hrách. Tento zákon im totiž znemožňoval regulovať hazard v mestách a obciach a musíme si povedať, že komunálni poslanci, primátori a starostovia, tí najlepšie poznajú problémy svojich ľudí, miest a obcí a vedia dobre, čo chcú ich ľudia a občania a preto je potrebné posilniť kompetencie týchto starostov, primátorov, poslancov miest v oblasti regulácie. Vtedy túto výzvu podpísalo viacero primátorov, poslancov a starostov. Chcem povedať, že to boli práve tí komunálni politici, ktorí majú na svojich, vo svojich mestách a obciach viac, skoro 50 % herní a viac ako 50 % herných prístrojov všetkých, všetkých herných prístrojov na celom Slovensku. Takže váha ich výzvy bola veľmi silná a dôležitá. Veď naozaj oni vedia, čo chcú ich občania. Podmieňovanie hlasovania o úplnom zákaze hazardu na území obce existenciou petície, ktorú musí podpísať veľmi vysoké percento obyvateľov obce, pätnásť percent v prípade, 15 % obyvateľov v prípade Bratislavy a Košíc a 30 % pri všetkých ostatných obciach minimálne sťažuje, ak v niektorých prípadoch až neznemožňuje reguláciu hazardu. Výsledkom je, že nie je možné zabezpečiť včasnú ochranu záujmov obyvateľov týchto obcí a miest a zabraňovať tak negatívnym dôsledkom hazardu, o ktorých nikto z nás určite nepochybuje. Obdobné právne úpravy v iných členských štátoch Európskej únie nepodmieňujú zákaz hazardu existenciou petície obyvateľov, vrátane Českej republiky. Podmienku petície navyše v súčasnosti vykladajú niektoré slovenské súdy veľmi formalisticky, keď vyžadujú od samospráv preukázanie narušenia verejného poriadku v priamej súvislosti s hraním hazardu. Takže petícia a ešte aj len v prípade, že sa preukáže narušenie verejného poriadku. Pri takomto formalistickom výklade zákonov sú preto obce v súčasnosti vo viacnásobne horšej situácii a preto by odstránenie podmienky petície ako vecne absolútne neodôvodnenej podmienky pre hlasovanie poslancov obecného zastupiteľstva o zákaze hazardu malo predstavovať úplne minimum pre ochranu záujmov občanov miest a obcí. Som presvedčená, že sa s týmto stotožňujete, viacerí ste komunálni poslanci, viete, aké dôsledky na ľudí, na rodiny, na deti má vplyv hazardu, keď majú doma v rodine gamblera. Povedala som to tu z môjho miesta a viacerí sa pridali veľakrát v tomto pléne. Mrzí ma, že absolútne nový zákon nebol, nezohľadňoval vôbec žiadne analýzy, nemal a nezohľadňoval tieto hrozné následky a dopady hazardu na naše rodiny. Takže verím, páni poslanci, pani poslankyne, že sa s naším návrhom stotožníte. Uvítajú to starostovia, primátori, aj komunálni poslanci. Takže prosím vás o zahlasovanie za tento náš návrh zákona. Ďakujem.